钦定古今图书集成/理学汇编/经籍典/第077卷 > 易璇玑中 > 《论养篇》第四
## 钦定古今图书集成/理学汇编/经籍典/第077卷 > 易璇玑中 > 《论养篇》第四

一阳为主，二阴为资，内以充实，外以沾濡者，《坎》也。于
象为水，沛然有馀，求其养物，未有能如宜。其圣人取
饮食之象，而必以坎为之主也。坎之用虽在于养，而
所以致其养，又在乎得所而已。故在上而养则足以
及人，在下而养则仅足周身。出重险之中，而致养于
君，则以合礼为宜，居未定之时，而受养于民，则以不
节为非。如《需》之九五，需于酒食者，足以及人故也。《困》
之九二，困于酒食者，仅足周身故也。如《坎》之六四，以
尊酒簋贰，纳约自牖，而获“无咎”者，以合礼为宜也。如
《未济》之上九，孚于酒食，而濡首之患者，以不节为非
也。以《渐》之六二，自下升高，以获天禄。仕进如此，其乐
可知，“衎衎”之和，乃其所也。《井》之九五，由险出中，“井道
已成，利将及物。”寒泉之食，亦其宜也。唯《明夷》之卦，自
初至四，《离》《坎》互焉，尽离三爻，过三日矣。及坎之中，足
以得食。而曰“君子于行，三日不食”者，盖日在地中，水
居土下，虽有可食之资，而非致养之时，是以君子于
此，不暇食耳。凡此七者，或致其大，或致其小，或得其
宜，或失其时，虽所养各异，其主于坎则一而已。盖饮
食之道，大欲存焉。《蒙》之后，即继以“需”者，言万物之生，
必需有养也。《需》之后，乃继以“讼”者，言饮食之间，必有
所争也。故“大亨”足以养贤，而《干》“糇”足以失德，必欲忠
臣嘉宾，各得尽心，兄弟婚姻，无致胥远，亦在充实沾
濡而已。然非内阳不足以统其虚，非外阴不足以致
其濡。天之纯阳，足以施矣而未之能生，地之纯阴，足
以生矣而未之能成，“如风之凝，火之熙，足以成矣而
未足以救”焦枯之患。如丽泽之《兑》，足以救焦枯之患
而不可以为常，如兼山之《艮》，可以为常而不足以养。
然则兼天之施，相地之生，温凉润泽，物物资成，四时
涵养，万壑充盈，孰有善于水者乎？为人君而欲致养
天下之民，如《诗》所谓“泽及四海”，则舍夫坎，将焉取哉？